PMIndiaData/PMIndiaSum huggingface dataset:
மும்பையில் வர்த்தகத் தலைவர்களுடன் பிரதமர் கலந்துரையாடினார்

மும்பையில் இன்று (26.06.2018) வர்த்தகத் தலைவர்களைச் சந்தித்த பிரதமர் திரு.நரேந்திர மோடி அவர்களுடன் கலந்துரையாடினார். இந்தியப் பொருளாதாரத்தின் பரந்த தோற்றத்தை பிரதிநிதித்துவப்படுத்தும் 41 வர்த்தகத் தலைவர்கள் இந்தக் கலந்துரையாடலில் பங்கேற்றனர். இரண்டு மணி நேரத்திற்கும் மேலாக நடைபெற்ற விரிவான விவாதத்தில் கடந்த நான்காண்டுகளில் மத்திய அரசால் மேற்கொள்ளப்பட்ட கொள்கை சீர்திருத்தங்கள் மற்றும் முன் முயற்சிகள் இடம் பெற்றன. பொருளாதார வளர்ச்சிக்கும் மேம்பாட்டிற்கும் தொழில்துறையின் பங்களிப்பு குறித்தும் விவாதிக்கப்பட்டது. நாட்டின் வர்த்தகச் சூழலில் ஏற்பட்டுள்ள முன்னேற்றம் குறித்து தொழில்துறைப் பிரதிநிதிகள் பலர் பாராட்டு தெரிவித்தனர். இது இந்தியாவின் வளர்ச்சித்திறனை உணர்வதற்கு வழிவகுக்கும் என்றும் அவர்கள் கூறினர். பிரதமரின் புதிய இந்தியா என்ற தொலைநோக்கு திட்டத்தை அவர்கள் ஏற்றுக்கொண்டனர். புதியன உருவாக்குதல், தொழில் முயற்சிகள் என்பதுமுடன் தமது அண்மைக்கால விவாதங்கள் இருந்ததாகப் பிரதமர் தெரிவித்தார். ஆக்கப்பூர்வமான மனநிலையும், “செய்ய முடியும்” என்ற உணர்வும் தற்போது நாட்டில் பரவியிருப்பதாக அவர் தெரிவித்தார். கார்ப்பரேட் நிறுவனங்கள் பெருமளவில் குறிப்பாக வேளாண்துறையில் முதலீடு செய்ய வேண்டும் என்று அவர் வலியுறுத்தினார். உள்நாட்டு உற்பத்தியை அதிகரிக்க வேண்டியதன் அவசியம் பற்றி வற்புறுத்திய அவர், மருத்துவ சாதனங்கள், மின்னணு கருவிகள், பாதுகாப்பு தளவாடங்கள் போன்றவற்றில் உற்பத்தியை அதிகப்படுத்த வேண்டியதன் அவசியத்தையும் எடுத்துரைத்தார். முன்னதாக, கடந்த நான்காண்டுகளில் இந்தியாவின் பொருளாதாரத்தை உயர்ந்த நிலைக்கு கொண்டு செல்ல மத்திய அரசு மேற்கொண்ட முயற்சிகளை நிதியமைச்சர் திரு.பியூஷ் கோயல் சிறப்பித்துக் கூறினார். கொள்கை முன்முயற்சிகள், வளர்ச்சிக்கு முழுமையான அணுகுமுறைகள், புதிய கண்டுபிடிப்பு உணர்வு, தொழில்நுட்பம் ஆகியவை குறித்தும் அவர் பேசினார்.
குருத்வாரா லாக்பட் சாஹிபில் குருநானக் தேவ் அவர்களின் பிறந்தநாள் கொண்டாட்டத்தில் பிரதமர் உரையாற்ற உள்ளார்

குஜராத்தின் கட்ச் நகரில் உள்ள குருத்வாரா லாக்பட் சாஹிபில் 2021, டிசம்பர் 25 அன்று பிற்பகல் 12.30 மணியளவில் காணொலி காட்சி மூலம் குருநானக் தேவ் அவர்களின் பிறந்தநாள் கொண்டாட்டத்தில் பிரதமர் திரு நரேந்திர மோடி உரையாற்றவுள்ளார். ஒவ்வொரு ஆண்டும் டிசம்பர் 23 முதல் டிசம்பர் 25 வரை குஜராத்தின் சீக்கிய சங்கத்தினர் குருத்வாரா லாக்பட் சாஹிபில் குருநானக் தேவ் அவர்களின் பிறந்தநாளைக் கொண்டாடுகிறார்கள். குருநானக் தேவ் அவர்கள் தமது பயணத்தின் போது லாக்பட்டில் தங்கியிருந்தார். மரத்தாலான காலணி, சாய்வு மேசை, குர்முகியின் கையெழுத்துப் பிரதிகள் உள்ளிட்ட அவரது நினைவுச் சின்னங்கள் குருத்வாரா லாக்பட் சாஹிபில் உள்ளன. 2021 பூகம்பத்தின் போது இந்த குருத்வாரா கடுமையாக சேதமடைந்தது. அப்போது குஜராத் முதலமைச்சராக இருந்த திரு நரேந்திர மோடி இந்த சேதங்களை சரி செய்வதை உத்தரவாதப்படுத்த அவசர நடவடிக்கைகளை மேற்கொண்டார். சமயத்தின் மீதான பிரதமரின் ஆழ்ந்த மரியாதையை இந்த நடவடிக்கைகள் வெளிப்படுத்தின. குரு நானக் தேவ் அவர்களின் 550-வது பிறந்தநாள் கொண்டாட்டங்கள், குரு கோவிந்த் சிங் அவர்களின் 350-வது பிறந்தநாள் கொண்டாட்டங்கள், குரு தேக் பகதூர் அவர்களின் 400-வது பிறந்தநாள் கொண்டாட்டங்கள் ஆகியவையும் அவரது அண்மைக்கால பலவகை முயற்சிகளைப் பிரதிபலித்தன.
இந்திய பெட்ரோலியம் மற்றும் வெடிபொருட்கள் பாதுகாப்பு சேவை (ஐ.பி.ஈ.எஸ்.எஸ்) என்ற பெயரில் பெட்ரோலியம் மற்றும் பாதுகாப்பு அமைப்பின் (பி.ஈ.எஸ்.ஓ) தொழில்நுட்ப பிரிவில் குழு ‘ஏ’ பணிகள் அமைப்பிற்கும் பணியாளர் பதவிகள் ஆய்விற்கும் மத்திய அமைச்சரவை ஒப்புதல்

இந்திய பெட்ரோலியம் மற்றும் வெடிபொருட்கள் பாதுகாப்பு சேவை (ஐ.பி.ஈ.எஸ்.எஸ்) என்ற பெயரில் பெட்ரோலியம் மற்றும் பாதுகாப்பு அமைப்பின் தொழில்நுட்ப பிரிவில் குழு ‘ஏ’ பணிகள் அமைப்பிற்கும் பணியாளர் பதவிகள் ஆய்விற்கும் பிரதமர் திரு நரேந்திரமோடி தலைமையிலான மத்திய அமைச்சரவை இன்று ஒப்புதல் அளித்தது. இந்த நடவடிக்கை மூலம் பெட்ரோலியம் மற்றும் பாதுகாப்பு அமைப்பின் திறனும், திறன்பட்ட செயலும் மேம்படுவதுடன் குழு ‘ஏ’ பிரிவைச் சேர்ந்த அதிகாரிகளுக்கு பதவி உயர்வு வாய்ப்பும் அதிகரிக்கிறது. பின்னணி பெட்ரோலியம் மற்றும் பாதுகாப்பு அமைப்பு (பி.ஈ.எஸ்.ஓ) மத்திய தொழிலியல் கொள்கை மற்றும் மேம்பாட்டுத் துறையின் சார்பு அலுவலகம் ஆகும். இந்த அமைப்பு 1898 முதல் வெடிபொருட்கள், அழுத்தி அடைக்கப்பட்ட வாயுக்கள், பெட்ரோலியம் போன்ற பொருட்களின் பாதுகாப்பை வரன்முறைப்படுத்தும் ஒருங்கிணைப்பு அமைப்பாக செயல்பட்டு வருகிறது. பல ஆண்டுகளாக பி.ஈ.எஸ்.ஓ-வின் பொறுப்புகளும், பங்கு பணியும் பல மடங்காக உயர்ந்து பல்வேறு துறைகளுக்கு விரிவாக்கப்பட்டுள்ளது. இந்த நிலையில் இந்த அமைப்பு வெடிபொருட்கள், பெட்ரோலியம், அழுத்தி அடைக்கப்பட்ட வாயுக்கள், அதிக அழுத்த கலன்கள், வாயு சிலிண்டர்கள், தொலைதூரத்திற்கு பதிக்கப்படும் குழாய் பாதைகள், திரவமாக்கப்பட்ட இயற்கை வாயு, அழுத்தி அடைக்கப்பட்ட இயற்கை வாயு, வாகனங்களுக்கான திரவ பெட்ரோலிய வாயு போன்ற பல்வேறு பொருட்கள் தொடர்பான விஷயங்களை கையாளுகிறது. பி.ஈ.எஸ்.ஓ-வின் உரிமம் பெற்ற அலுவலக இடங்கள் மற்றும் இதர செயல்பாடுகளில் ஏற்பட்டுள்ள மிக அதிகமான முன்னேற்றம் இதன் பணிப்பளு உயர்ந்திருப்பதைத் தெளிவாகக் காட்டுகிறது. தற்போது பி.ஈ.எஸ்.ஓ-வில் தொழில்நுட்ப குழு ஏ பதவிகள் 137 உள்ளன. இதில் 60 ஜூனியர் கால ஊதிய வரம்பு நிலை அதிகாரிகள் 46 சீனியர் கால ஊதிய வரம்பு நிலை அதிகாரிகள், 23 ஜூனியர் நிர்வாக நிலை (நிலை 12) அதிகாரிகள், 7 ஜூனியர் நிர்வாக நிலை (நிலை 13) அதிகாரிகள், மற்றும் 1 முதன்மை வெடிபொருள் கட்டுப்பாட்டாளர் என்ற பதவி பெயர்கொண்ட சீனியர் நிர்வாக நிலை அதிகாரிகள் ஆகியோர் இடம்பெற்றுள்ளனர். அனைத்து நிலைகளிலும் தேக்கநிலை அதிகம் இருப்பதை சரி செய்யவும், பணியாளர்களிடையே இதுகுறித்த மனப்பான்மையை மேம்படுத்தவும், அவர்களது செயல்திறனை அதிகரிக்கவும் பி.ஈ.எஸ்.ஓ-வில் தொழில்நுட்ப பதவிகளில் ஐ.பி.ஈ.எஸ்.எஸ் என்ற பெயர் கொண்ட குழு ஏ பணிகள் என்ற பிரிவை உருவாக்க முடிவு செய்யப்பட்டுள்ளது. மேலும், மாற்றியமைக்கப்பட்ட இந்த புதிய சேவைப் பணியிடங்களில் நிலை 13-ல் ஐந்து பணியிடங்களையும், நிலை 12-ல் மூன்று பணியிடங்களையும் உயர்த்தி அதனை ஈடுகட்டும் வகையில் நிலை 11-ல் எட்டு பணியிடங்களை குறைக்கவும் முடிவு செய்யப்பட்டது.
கப்பல் மற்றும் துறைமுக ஊழியர்களுக்கு 2014-15லிருந்து 2015-16 வரையிலான உற்பத்தியுடன் இணைந்த வெகுமதி திட்டம் விரிவுபடுத்தப்பட்டுள்ளது.

கப்பல் மற்றும் துறைமுக ஊழியர்களுக்கு 2014-15லிருந்து 2015-16 வரையிலான உற்பத்தியுடன் இணைந்த வெகுமதி திட்டத்தை விரிவுபடுத்த பிரதமர் நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. 2014-15 ஆம் ஆண்டு ஏற்கனவே அளிக்கப்பட்டுள்ள தொகையை ஈடு செய்த பின்னர் அந்த ஆண்டிற்கான உற்பத்தியுடன் இணைந்த வெகுமதித் திட்டம் செயல்படுத்தப்படும். உற்பத்தியுடன் இணைந்த வெகுமதித் திட்டத்திற்கான செலவை துறைமுக பொறுப்புக் கழகங்கள் ஏற்கும். அரசின் நிதிநிலை அறிக்கையின் மூலம் நிதியுதவி பெறாமல், துறைமுகப் பொறுப்புக் கழகத்தின் வருமானத்தின் மூலம் இத்தொகை அளிக்கப்படும். இதன்மூலம், கப்பல் மற்றும் துறைமுகத் தொழிலாளர்கள், ஊழியர்கள் மற்றும் அதிகாரிகள் என சுமார் 44 ஆயிரம் பேர் பயன் பெறுவார்கள். இதனால் துறைமுகப் பிரிவின் உற்பத்தி மேலும் அதிகரிக்கும் சிறந்த தொழில் உறவுகள் ஏற்படும். பெரிய துறைமுகப் பொறுப்புக் கழகங்களுக்கு உற்பத்தியுடன் இணைந்த வெகுமதித் திட்டத்தின் தொகை அளிக்கப்படும் தேதி உடனடியாக அறிவிக்கப்பட்டு, தற்போதுள்ள திட்டத்தின்படி அனைத்து ஊழியர்களுக்கும், தொழிலாளர்களுக்கும் மற்றும் அதிகாரிகளுக்கும் 2014-15 ஆண்டிலிந்து 2015-16 வரையிலான தொகை அளிக்கப்படும்.
பிரதமரின் சவுபாக்கியா திட்டத்தை பிரதமர் தொடங்கி வைத்தார்; தீனதயாள் உர்ஜா பவனை நாட்டுக்கு அர்ப்பணித்தார்

பிரதமரின் சஹஜ் பிஜ்லி ஹர் கர் யோஜனா அல்லது சவுபாக்கியா என்ற திட்டத்தை இன்று பிரதமர் திரு. நரேந்திர மோடி புதுதில்லியில் தொடங்கி வைத்தார். அனைத்து வீடுகளுக்கும் மின்சார வசதி கிடைக்கச் செய்வது இந்தத் திட்டத்தின் நோக்கமாகும். பண்டிட் தீன்தயாள் உபாத்யாய் பிறந்த நாளையொட்டி, தீன்தயாள் உர்ஜா பவன் – என்ற ஓ.என்.ஜி.சி. கட்டிடத்தையும் பிரதமர் நாட்டுக்கு அர்ப்பணித்தார். மும்பை அருகே உள்ள பசேயின் எரிவாயு உற்பத்தி வயலில் பூஸ்டர் கம்ப்பிரசர் வசதியையும் பிரதமர் நாட்டுக்கு அர்ப்பணித்து வைத்தார். நிகழ்ச்சியில் பேசிய பிரதமர், ஜன் தன் யோஜனா, காப்பீட்டுத் திட்டங்கள், முத்ரா யோஜனா, உஜ்வாலா யோஜனா, உடான் திட்டங்கள் எந்த அளவுக்கு வெற்றிகரமாக அமைந்துள்ளன என்பதை உதாரணங்களுடன் விளக்கினார். பரம ஏழைகள் பயன்பெறும் வகையில் எந்த அளவுக்கு மத்திய அரசு திட்டங்களை செயல்படுத்தி வருகிறது என்பதைக் காட்டுவதற்காக இவற்றை அவர் பட்டியலிட்டார். இப்போது மின்சார வசதி இல்லாதவை என கணக்கிடப்பட்டுள்ள சுமார் நான்கு கோடி வீடுகளுக்கும் மின் இணைப்புகள் தருவதை நோக்கமாகக் கொண்டு பிரதமரின் சஹத் பிஜ்லி ஹர் கர் யோஜனா தொடங்கப்படுகிறது என்று பிரதமர் தெரிவித்தார். இதற்கான திட்ட மதிப்பீடு ரூ.16,000 கோடி. மின் இணைப்புகள் இலவசமாக வழங்கப்படும் என்று பிரதமர் குறிப்பிட்டார். தகவல் விளக்க நிகழ்வின் போது பேசிய பிரதமர், மின்சார வசதி இல்லாத 18000 கிராமங்களுக்கு 1000 நாட்களில் மின்சார வசதி அளிக்க வேண்டும் என தாம் இலக்கு நிர்ணயித்து செயல்பட்டதை நினைவுகூர்ந்தார். இப்போது 3000 -க்கும் குறைவான கிராமங்கள் மட்டுமே மின்சார வசதி இல்லாமல் இருப்பதாக அவர் தெரிவித்தார். நிலக்கரி பற்றாக்குறை என்பது கடந்த காலமாகிவிட்டது, மின் உற்பத்தி அதிகரிப்பு என்பது இலக்குகளை விஞ்சிவிட்டது என்றும் பிரதமர் விளக்கினார். 2022 ஆம் ஆண்டுக்குள் புதுப்பிக்கத்தக்க ஆதாரங்களைக் கொண்ட மின் உற்பத்தியை 175 GW ஆக உயர்த்துவது என்ற இலக்கை நோக்கி, மின் உற்பத்தி அதிகரித்து வருவது பற்றியும் பிரதமர் பேசினார். புதுப்பிக்கத்தக்க ஆதாரங்களைக் கொண்டு உற்பத்தி செய்யப்படும் மின்சாரத்திற்கான கட்டணம் எந்த அளவுக்கு கணிசமாகக் குறைந்துள்ளது என்பது பற்றியும் அவர் குறிப்பிட்டார். மின்சார பகிர்மான வழித்தடங்களை உருவாக்குவதிலும் கணிசமான முன்னேற்றம் ஏற்பட்டுள்ளது என்றார் அவர். மின் பகிர்மான நிறுவனங்களின் மின்சார பகிர்மான இழப்பை உதய் திட்டம் எந்த அளவுக்குக் குறைத்திருக்கிறது என்பது பற்றியும் பிரதமர் குறிப்பிட்டார். கூட்டுறவு, கூட்டாட்சிக்குள் போட்டியை சமாளிக்கும் தன்மை ஆகியவற்றின் வெற்றிக்கு இது உதாரணமாக இருக்கிறது என்றும் விவரித்தார். உஜாலா திட்டத்தால் பொருளாதார அளவீட்டில் ஏற்பட்டுள்ள மாற்றங்களை விளக்கிய பிரதமர் எல்.இ.டி. பல்புகளின் விலை கணிசமாகக் குறைந்துள்ளது என்றும் தெரிவித்தார். சம அளவு, திறன்மிக்க நிலை மற்றும் நீடித்த காலத்துக்கு கிடைப்பது என்ற கோட்பாட்டின் அடிப்படையில் எரிசக்தி தேவை கட்டமைப்பு புதிய இந்தியாவுக்கு தேவைப்படுகிறது என்று பிரதமர் கூறினார். மத்திய அரசின் பணியாற்றும் நடைமுறையில் ஏற்பட்டுள்ள மாற்றத்தால் எரிசக்தித் துறை வலுப்பெற்றிருக்கிறது என்று அவர் குறிப்பிட்டார். இதனால், நாட்டில் ஒட்டுமொத்தமாக பணியாற்றும் நடைமுறையில் ஆக்கபூர்வமான மாற்றம் ஏற்படும் என்றும் பிரதமர் கூறினார்.
இங்கிலாந்து பிரதமருடன் பிரதமர் மோடி தொலைபேசி மூலம் உரையாடல்

இங்கிலாந்து பிரதமர் தெரசா மே அவர்களுடன் பிரதமர் திரு. நரேந்திர மோடி செவ்வாய்க்கிழமை அன்று தொலைபேசி மூலம் உரையாடினார். புதிதாக பொறுப்பு ஏற்றதற்காக பிரதமர் மோடி மே அவர்களுக்கு வாழ்த்து தெரிவித்தார். கடந்த நவம்பர் மாதம் தான் இங்கிலாந்துக்கு மேற்கொண்ட பயணத்தை நினைவு கூறிய பிரதமர், இரு நாடுகளுக்கு இடையே உள்ள உறவை வலுப்படுத்த வேண்டும் என்பதில் இந்தியா உறுதியாக உள்ளதாக தெரிவித்தார். பல்வேறு சர்வதேச அரங்குகளில் இந்தியாவிற்கு துணை நின்றதற்காக இங்கிலாந்திற்கு பிரதமர் மோடி நன்றி தெரிவித்தார். இங்கிலாந்து பிரதமர் மே தனக்கு வாழ்த்து தெரிவித்தமைக்காக பிரதமர் மோடிக்கு நன்றி தெரிவித்தார். தற்போதுள்ள சர்வதேச சவால்களை எதிர்கொள்ள இரு நாடுகளுக்கு இடையே உள்ள உறவு மற்றும் ஒத்துழைப்பினை வலுப்படுத்த பிரதமர் மோடியுடன் இணைந்து பணி புரிய காத்திருப்பதாக பிரதமர் மே அப்போது தெரிவித்தார்.
கோபால கிருஷ்ண கோகலேயின் பிறந்தநாளை முன்னிட்டு அவருக்குப் பிரதமர் மரியாதை செலுத்தினார்

கோபால கிருஷ்ண கோகலேயின் பிறந்தநாளை முன்னிட்டு பிரதமர் திரு நரேந்திர மோடி, அவருக்கு மரியாதை செலுத்தினார். இது குறித்த ட்விட்டர் செய்தியில் பிரதமர் கூறியிருப்பதாவது: “கோபால கிருஷ்ண கோகலேயின் பிறந்தநாளை முன்னிட்டு அவருக்கு நான் மரியாதை செலுத்துகிறேன். நமது சுதந்திரப் போராட்டத்தில் அவரது பங்களிப்பு மறக்க முடியாதது. ஜனநாயகக் கொள்கைகள் மற்றும் சமூக அதிகாரமளித்தல் ஆகியவற்றில் அவரது உறுதியான செயல்பாடுகள் நம்மை ஊக்குவிக்கிறது”
இலங்கை முன்னாள் பிரதமர் திரு ரத்னசிரி விக்கிரம நாயகே மறைவு குறித்து பிரதமர் இரங்கல்

இலங்கை முன்னாள் பிரதமர் திரு ரத்னசிரி விக்கிரம நாயகே மறைவு குறித்து பிரதமர் திரு நரேந்திர மோடி இரங்கல் தெரிவித்துள்ளார். “பழம்பெரும் அரசியல் வாதியும் இலங்கை முன்னாள் பிரதமரும் ஆன திரு ரத்னசிரி விக்கிரம நாயகே மறைவுக்கு எனது ஆழ்ந்த இரங்கலைத் தெரிவித்துக் கொள்கிறேன்” என்று பிரதமர் தமது செய்தியில் குறிப்பிட்டுள்ளார்.
இந்திய விமானப்படையின் திறனை வெளிப்படுத்தும் சாகசங்களை, பொக்கரானில் பிரதமர் பார்வையிட்டார்.

பிரதமர் திரு நரேந்திர மோடி அவர்கள், ராஜஸ்தான் தார் பாலைவனத்தில் இந்திய விமானப்படையின் திறனை வெளிப்படுத்தும் சாகசங்களை பார்வையிட்டார். இரும்புக் கரம் 2016 என்று பெயரிடப்பட்ட அந்த பயிற்சி ஒத்திகையில் அனைத்துப் படைகளின் தலைவர் குடியரசுத் தலைவர் பிரணாப் முகர்ஜியும் கலந்து கொண்டார். தற்காப்பு மற்றும் தாக்குதல் திறன்களை இந்திய விமானப்படை நிகழ்த்திக் காட்டியது. வலையம் மூலம் ஒருங்கிணைக்கப்பட்ட தாக்குதல், வான்வெளி தற்காப்புத் தாக்குதல், தற்காப்பு தாக்குதல், தாக்குதலுக்கு ஆதரவான திறன், சாகசக் காட்சிகள், அனைத்து பருவநிலை சாகசங்கள் உள்ளிட்ட பல்வேறு காட்சிகளை விமானப்படை நிகழ்த்திக் காட்டியது. “இந்திய விமானப்படையின் திறனும், விமானிகளின் சாகசமும், இதயத்தில் பெருமிதத்தை உருவாக்குகின்றன” என்று ட்விட்டரில் பிரதமர் கருத்து வெளியிட்டார்.
டென்மார்க் ஓபன் சூப்பர் சீரீஸ் பிரீமியர் 2017 போட்டி – கிடம்பி ஸ்ரீகாந்த வெற்றிக்கு பிரதமர் வாழ்த்து

டென்மார்க் ஓபன் சூப்பர் சீரீஸ் பிரீமியர் 2017 போட்டியில் இந்திய பூப்பந்து வீரர் கிடம்பி ஸ்ரீகாந்த வெற்றிபெற்றதை முன்னிட்டு பிரதமர் திரு. நரேந்திர மோடி அவருக்கு வாழ்த்து தெரிவித்துள்ளார். வாழ்த்துகள் கிடம்பி ஸ்ரீகாந்த! டென்மார்க் ஓபன் சூப்பர் சீரீஸ் பிரீமியர் போட்டியில் உங்களின் வெற்றி ஒவ்வொரு இந்தியருக்கும் பெருமை மற்றும் மகிழ்ச்சி அளித்துள்ளது என்று பிரதமர் தெரிவித்துள்ளார்.
இந்தியாவுக்கும் எகிப்துக்கும் இடையே கடல்வழி போக்குவரத்து குறித்த ஒப்பந்தம்

இந்தியாவுக்கும் எகிப்து நாட்டுக்கும் இடையே கடல்வழி போக்குவரத்துக்கான ஒப்பந்தம் குறித்து பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இரண்டு நாடுகளுக்கும் இடையே கப்பல் போக்குவரத்துப் பிரிவில் செயல்படுத்தப்படும் கூட்டுறவினால் கிடைக்கும் பயன்களை கருதி இந்த ஒப்பந்தம் உருவாக்கப்பட்டுள்ளது. வர்த்தகக் கப்பல் போக்குவரத்து மற்றும் கடல் பிராந்திய விவகாரங்கள் ஆகியவை குறித்து பரஸ்பர உதவிக்கும் கூட்டுறவை வலுப்படுத்துவதற்கும் இந்த ஒப்பந்தம் வழிவகை செய்யும். இரு நாடுகளுக்கு சாதகமான தேதி மற்றும் இடம் ஆகியவைகளை கருத்தில் கொண்டு ஒப்பந்தம் கையெழுத்து இடப்படும். இந்த ஒப்பந்தம் கையெழுத்து இடப்படுவதன் மூலம் கடல்வழி விவகாரங்களில் சிறந்த கூட்டுறவும், மேம்பாடும் ஏற்படும். கடல்வழி போக்குவரத்து ஊழியர்கள் மற்றும் பல்வேறு கடல் பிராந்திய விவகாரங்கள் குறித்த கல்வி அமைப்புகளில் பயிலும் மாணவர்கள் ஆகியோர்களுக்கு பயிற்சியை அளிப்பது கடல் மற்றும் துறைமுகங்களில் வர்த்தகத்துக்கான சரக்குகளை குறித்த தகவல்களை பெறுவது, அவற்றை முறையாக ஏற்றி இறக்குவது கடல் வழி போக்குவரத்துப் பிரிவில் கூட்டு முயற்சிகளை மேற்கொள்ளுவது, கப்பல் கட்டுவது மற்றும் அவற்றை பழுது பார்ப்பது கடல் வாணிபம் குறித்த பயிற்சி, தகவல் தொழில்நுட்பம், துறைமுக வசதிகள் மற்றும் கடல் பிராந்திய நடவடிக்கைகள் ஆகியவற்றுக்கு இந்த ஒப்பந்தம் வழிவகை செய்யும்.
காபூலில் ஆப்கானிஸ்தான் நாடாளுமன்றக் கட்டிடம் அமைப்பது தொடர்பாக ரூ. 969 கோடிக்கான மாற்றியமைக்கப்பட்ட செலவின மதிப்பீடு

காபூலில் ஆப்கானிஸ்தான் நாடாளுமன்றக் கட்டிடம் அமைப்பது தொடர்பாக ரூ. 969 கோடிக்கான மாற்றியமைக்கப்பட்ட செலவின மதிப்பீட்டுக்கு இன்று (27.01.2016) பிரதமர் திரு நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் அளித்தது. இந்தத் திட்டத்தின் படி ஆப்கானிஸ்தானுக்கு புதிய நாடாளுமன்றக் கட்டிடம் அமைத்துத் தரப்படும். ஆப்கானிஸ்தானின் பாரம்பரியம் மற்றும் அந்நாட்டின் நெறிகள் அடிப்படையில் இது மேற்கொள்ளப்படும். ஆப்கானிஸ்தானில் ஜனநாயகத்தை வலுவூட்டி மீண்டும் நிர்மாணிக்க இந்தியாவின் பங்களிப்பை எடுத்துக் காட்டும் வெளிப்படையான சின்னமாக இத்திட்டம் அமையும். ஆப்கானிஸ்தான் நாடாளுமன்ற கட்டிடப் பணிகள் இந்தியா, ஆப்கானிஸ்தான் மேம்பாட்டு ஒத்துழைப்புத் திட்டத்தின் படி 2015 டிசம்பர் மாதம் நிறைவடைந்தது. ஒலி அமைப்பு முறை மற்றும் அறைகலன்கள் தொடர்பான சிறிய பணிகள் தற்போது நடைபெற்று வருகின்றன. 2016 மார்ச் 31ந் தேதி இந்த நாடாளு மன்ற கட்டிடம் ஆப்கானிஸ்தான் அரசு அதிகாரிகளிடம் ஒப்படைக்கப்படும். பின்னணி ;- இந்தத் திட்டம் இந்தியப் பிரதமர் மற்றும் ஆப்கானிஸ்தான் அதிபரால் கூட்டாக 2015 டிசம்பர் 25ந் தேதி தொடங்கி வைத்து அர்ப்பணிக்கப்பட்டது. புதிதாக தொடங்கிவைக்கப்பட்ட கட்டிடத்தில் ஆப்கானிஸ்தான் நாடாளுமன்ற மேலவையான மெஷ்ரானோ ஜிர்கா, மக்களவையான ஓளேசி ஜிர்கா ஆகியவற்றின் உறுப்பினர்களுக்கிடையே உரையாற்றிய பிரதமர் அந்நாட்டின் ஜனநாயகத்தை நிறைவுக்குக் கொண்டுவரச் செய்தமைக்காக தேர்ந்தெடுக்கப்பட்ட பிரதிநிதிகளையும் இந்நாட்டு மக்களையும் பாராட்டுவதாக தெரிவித்தார். •••••••
அறிவுசார் சொத்து துறையில் ஒத்துழைப்புக்கான இந்தியா, இங்கிலாந்து புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை அறிவுசார் சொத்து துறையில் ஒத்துழைப்புக்கான இந்தியா, இங்கிலாந்து புரிந்துணர்வு ஒப்பந்தத்திற்கு பின்னேற்பு ஒப்புதல் அளித்தது.இந்த புரிந்துணர்வு ஒப்பந்தம் 07.11.2016 அன்று கையெழுத்தானது. இயந்திர மயமாக்குதல் மேம்பாடு, புதிய வகை ஆவணப்படுத்துதல் மற்றும் அறிவுசார் சொத்து தொடர்பான தகவல் அமைப்பு முறை ஆகியவற்றின் ஒத்துழைப்பை மேம்படுத்தவும் உயர்த்தவும் உதவும் விரிவான நெகிழ்ச்சித்தன்மையுடன் கூடிய அமைப்பை ஏற்படுத்த இந்தப் புரிந்துணர்வு ஒப்பந்தம் வகை செய்கிறது. பயிற்சித் திட்டங்கள், நிபுணர்கள் பரிமாற்றம், தொழில்நுட்ப பரிமாற்றம் மற்றும் தொலைதூரச் செயல்பாடுகளில் ஒத்துழைப்பு வாய்ப்புக்களை இந்த ஒப்பந்தம் வழங்குகிறது. இந்தப் புரிந்துணர்வு ஒப்பந்தத்தை அமலாக்குவதால் பதிவு உரிமை, வடிவமைப்புகள் மற்றும் வர்த்தக சின்னங்கள் தலைமை கட்டுப்பாட்டு அலுவலகத்தின் பதிவு உரிமை மனுக்கள் பரிசீலனைத்திறன் மேம்படும். இதனை அடுத்து புதுமைப் படைப்புகள் ஊக்குவிக்கப்படும்.
தமிழ்நாட்டில்  11 புதிய மருத்துவக் கல்லூரிகளையும், செம்மொழித் தமிழ் மத்திய நிறுவனத்தின் புதிய வளாகத்தையும் ஜனவரி 12 அன்று பிரதமர் தொடங்கிவைக்கவுள்ளார்.

தமிழ்நாட்டில் 11 புதிய மருத்துவக் கல்லூரிகளையும், செம்மொழித் தமிழ் மத்திய நிறுவனத்தின் புதிய வளாகத்தையும் பிரதமர் திரு நரேந்திர மோடி 2022, ஜனவரி 12 அன்று பிற்பகல் 4 மணிக்குத் தொடங்கிவைக்கவுள்ளார். புதிய மருத்துவக் கல்லூரிகள் ரூ.4,000 கோடி மதிப்பீட்டு செலவில் கட்டப்பட்டுள்ளன. இதில் ரூ.2,145 கோடி மத்திய அரசாலும் எஞ்சியத் தொகை தமிழ்நாடு அரசாலும் வழங்கப்பட்டது. விருதுநகர், நாமக்கல், நீலகிரி, திருப்பூர், திருவள்ளூர், நாகப்பட்டினம், திண்டுக்கல், கள்ளக்குறிச்சி, அரியலூர், ராமநாதபுரம், கிருஷ்ணகிரி ஆகிய மாவட்டங்களில் புதிய மருத்துவக் கல்லூரிகள் அமைக்கப்பட்டுள்ளன. நாடு முழுவதும் மருத்துவக் கல்வியைக் கட்டுப்படியானதாக அதிகரித்தல், சுகாதாரக் கட்டமைப்பை மேம்படுத்துதல் ஆகியவற்றில் பிரதமரின் தொடர்ச்சியான முயற்சி அடிப்படையில் இந்த மருத்துவக் கல்லூரிகள் கட்டப்பட்டுள்ளன. மொத்தம் 1,450 இடங்களைக் கொண்ட புதிய மருத்துவக் கல்லூரிகள், ‘தற்போதுள்ள மாவட்ட / அவசர முதலுதவி மருத்துவமனைகளுடன் இணைக்கப்பட்ட மருத்துவக் கல்லூரிகள் உருவாக்கும்’ மத்திய அரசு ஆதரவிலான திட்டத்தின் கீழ் அமைக்கப்பட்டுள்ளன. அரசு அல்லது தனியார் மருத்துவக்கல்லூரி இல்லாத மாவட்டங்களில் இந்தத் திட்டத்தின் கீழ் மருத்துவக் கல்லூரிகள் அமைக்கப்படுகின்றன. இந்தியப் பாரம்பரியம், செம்மொழிகள் ஆகியவற்றை மேம்படுத்தி பாதுகாக்கும் பிரதமரின் தொலைநோக்குத் திட்டத்தின் அடிப்படையில் சென்னையில், செம்மொழித் தமிழ் மத்திய நிறுவனத்தின் புதிய வளாகம் அமைக்கப்பட்டுள்ளது. மத்திய அரசின் முழுமையான நிதியுதவியைக் கொண்ட புதிய வளாகம் ரூ.24 கோடி செலவில் கட்டப்பட்டுள்ளது. இதுவரை வாடகைக் கட்டடத்தில் செயல்பட்டு வந்த இந்த நிறுவனம், தற்போது மூன்று தளங்களைக் கொண்ட புதிய வளாகத்தில் செயல்படும். விசாலமான நூலகம், மின்னணு நூலகம், கருத்தரங்கக் கூடங்கள், பலவகை ஊடக அரங்கு, போன்றவற்றை புதிய வளாகம் கொண்டுள்ளது. மத்திய கல்வித்துறையின் கீழ் உள்ள தன்னாட்சி அமைப்பான செம்மொழித் தமிழ் மத்திய நிறுவனம், ஆராய்ச்சி செயல்பாடுகள் மூலம், செம்மொழித் தமிழ் மேம்பாட்டிற்குப் பங்களிப்பு செய்கிறது. இதன் மூலம் தமிழ் மொழியின் தொன்மையும், தனித்துவமும் நிறுவப்படுகிறது. இதன் நூலகத்தில் 45,000-க்கும் கூடுதலாக தொன்மையான தமிழ்நூல்கள், சேகரிக்கப்பட்டுள்ளன. செம்மொழித் தமிழை மேம்படுத்தவும், அதன் மாணவர்களுக்கு உதவவும் இந்த நிறுவனம் கருத்தரங்குகள் நடத்துதல், பயிற்சித் திட்டங்கள், படிப்பு உதவித்தொகை வழங்குதல் போன்ற கல்வி சார்ந்த செயல்பாடுகளில் ஈடுபடுகிறது. ‘திருக்குறளை’ பல்வேறு இந்திய மொழிகளிலும், 100 வெளிநாட்டு மொழிகளிலும் மொழிபெயர்த்து வெளியிடுவதையும் இது நோக்கமாகக் கொண்டுள்ளது. செம்மொழித் தமிழை உலகம் முழுவதும் பரப்புவதற்கு உகந்த வகையில், பணியாற்றும் சூழலைக் கொண்டதாக இந்தப் புதிய வளாகம் இருக்கும். ——–
உத்தராகண்டில் கனமழை காரணமாக உயிரிழந்தோருக்கு பிரதமர் ஆழ்ந்த இரங்கல்

உத்தராகண்ட் மாநிலத்தின் சில பகுதிகளில் கனமழை காரணமாக ஏற்பட்ட உயிரிழப்புகள் குறித்து பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். பிரதமர் வெளியிட்டுள்ள சுட்டுரைச் செய்தியில்; “உத்தராகண்ட் மாநிலத்தின் சில பகுதிகளில் கனமழையால் உயிரிழப்புகள் ஏற்பட்டதை அறிந்து மிகுந்த மனவேதனை அடைந்தேன். காயமடைந்தவர்கள் விரைவில் குணமடைய பிரார்த்திக்கிறேன். பாதிக்கப்பட்ட மக்களுக்கு உதவும் வகையில் மீட்புப் பணிகள் மேற்கொள்ளப்பட்டு வருகிறது. அனைவரும் பாதுகாப்பாகவும், நலமுடனும் இருக்க நான் பிரார்த்திக்கிறேன்” என்று தெரிவித்துள்ளார்.
கொரியாவின் அதிபராக தேர்ந்தெடுக்கப்பட்டுள்ள யூன் சுக்-யோல்-உடன் பிரதமர் திரு நரேந்திர மோடி தொலைபேசி மூலம் உரையாடல்

கொரிய குடியரசின் அதிபராகத் தேர்ந்தெடுக்கப்பட்டுள்ள திரு யூன் சுக்-யோல்-ஐ பிரதமர் திரு நரேந்திர மோடி தொலைபேசியில் தொடர்பு கொண்டு உரையாடினார். அண்மையில் கொரியாவில் நடந்த அதிபர் தேர்தலில் வெற்றிபெற்ற யூனுக்கு பிரதமர் வாழ்த்து தெரிவித்தார். இந்தியா-கொரியா சிறப்பு உத்தி கூட்டாண்மை, குறிப்பாக நடப்பு உலகச் சூழலில் மேலும் ஆழமாக விரிவுபடுத்த வேண்டியதன் முக்கியத்துவத்தை இரு தலைவர்களும் ஒப்புக்கொண்டனர். பல்வேறு துறைகளில் இருதரப்பு ஒத்துழைப்பை மேம்படுத்துவது குறித்து அவர்கள் விவாதித்தனர். இதற்காக சேர்ந்து பணியாற்றுவது என அவர்கள் ஒப்புக்கொண்டனர். இந்தியாவுக்கும், கொரியாவுக்கும் இடையே ராஜாங்க உறவுகள் தொடங்கப்பட்டு அடுத்த ஆண்டு 50 ஆண்டுகள் நிறைவடைவதையொட்டி அதனை கூட்டாகக் கொண்டாடுவது குறித்தும் தலைவர்கள் விருப்பம் தெரிவித்தனர். இந்தியாவுக்கு விரைவில் வசதியான நேரத்தில் வருகை தருமாறு யூனுக்கு பிரதமர் அழைப்பு விடுத்தார்.
குவாட் தலைவர்களின் கூட்டறிக்கை

சுதந்திரமான, வெளிப்படையான இந்தியா பசிஃபிக் பிராந்தியத்திற்கு நமது உறுதியை புதுப்பிக்க ஆஸ்திரேலிய பிரதமர் அந்தோனி அல்பானிஸ், இந்திய பிரதமர் நரேந்திர மோடி, ஜப்பான் பிரதமர் ஃபூமியோ கிஷிடா அமெரிக்க அதிபர் ஜோ பைடன் ஆகிய நாம் இன்று டோக்கியோவில் கூடியிருக்கிறோம். கொவிட் -19 பொருந்தொற்று உலகைச்சுற்றி இன்னமும் மனிதர்கள் மற்றும் பொருளாதாரத்தில் தாக்கங்களை ஏற்படுத்தும் நிலையிலும், அரசுகளிடையே எதேச்சையான போக்குகள் உள்ளபோதும், உக்ரைனில் சோகமான மோதல் உள்ளபோதும், நாம் உறுதியுடன் இருக்கிறோம். அமைதியும் நிலைத்தன்மையும் அனைத்து வடிவங்களிலுமான பயங்கரவாதம் மற்றும் வன்முறையை நாங்கள் வன்மையாக கண்டிக்கிறோம். எந்த வகையிலும் பயங்கரவாத செயல்களை நியாயப்படுத்த முடியாது என்பதை வலியுறுத்துகிறோம். உலகளாவிய பயங்கரவாதத்துக்கு எதிரான எங்களின் போராட்டத்தை நாங்கள் மீண்டும் உறுதி செய்கிறோம். அனைத்து பயங்கரவாத குழுக்களுக்கு எதிராக ஒருங்கிணைந்து நாங்கள் நடவடிக்கை எடுப்போம். கொவிட்-19 மற்றும் உலகளாவிய சுகாதார பாதுகாப்பு இரண்டு ஆண்டுகளுக்கு மேலாக கொவிட்-19ன் தாக்கங்கள் உலகில் பேரழிவை ஏற்படுத்தியது. நமது சமூகங்கள், குடிமக்கள், சுகாதாரப் பணியாளர்கள், பொருளாதாரம் ஆகியவற்றின் மீது தாக்கத்தை ஏற்படுத்தியது. சுகாதார பாதுகாப்புக்கு சிறந்த கட்டமைப்பை உருவாக்குதல், சுகாதார நடைமுறைகளை வலுப்படுத்துதல் என்ற பார்வையுடன் கொவிட்-19 எதிர்கொள்ள குவாட் அமைப்பின் நாடுகள் உலகளாவிய முயற்சிகளுக்கு தலைமையேற்பதை தொடரும். அடிப்படை கட்டமைப்பு இந்தியா பசிஃபிக் பிராந்தியத்தில் உற்பத்தி திறனையும் வளத்தையும் அதிகரிப்பதற்கு முக்கியமான அடிப்படை கட்டமைப்புக்கு ஆழ்ந்த ஒத்துழைப்பை வழங்க நாங்கள் உறுதிபூண்டுள்ளோம். பல நாடுகளில் பெருந்தொற்றால் இழப்புகள் ஏற்பட்டுள்ள நிலையில் கடன் பிரச்சனைகளை எதிர்கொள்ளவும் நாங்கள் உறுதி ஏற்கிறோம். அடுத்த 5 ஆண்டுகளில் இந்த பிராந்தியத்தில் அடிப்படை கட்டமைப்புக்கான உதவி மற்றும் முதலீட்டுக்கு 50 பில்லியன் அமெரிக்க டாலருக்கும் அதிகமாக குவாட் கோர உள்ளது. கால நிலை “தணிப்பு” மற்றும் “ஏற்பு” என்பதை இரண்டு மையப்பொருள்களாக கொண்டு இன்று நாங்கள் “குவாட் காலநிலை மாற்ற ஏற்பு மற்றும் தணிப்பு திட்டத்தை” தொடங்கியுள்ளோம். 2050க்குள் கரியமிலவாயு வெளியேற்றத்தை முற்றிலுமாக நீக்குவதற்கு சட்டம் இயற்றியது உட்பட காலநிலை மாற்றம் குறித்த புதிய ஆஸ்திரேலிய அரசின் வலுவான செயல் திட்டத்தை நாங்கள் வரவேற்கிறோம். குவாட் ஃபெலோஷிப் மக்களுடன் மக்கள் உறவுகளை அங்கீகரிக்கும் விதமாக அதிகாரப்பூர்வ குவாட் ஃபெலோஷிப் அறிவிக்கப்பட்டிருப்பதை நாங்கள் வரவேற்கிறோம். இதற்கு விண்ணப்பம் செய்வது தற்போது தொடங்கியுள்ளது. குவாட் நாடுகளிலிருந்து 100 மாணவர்கள் அமெரிக்காவில் ஒவ்வொரு ஆண்டும் பட்டப்படிப்பில் சேர்த்துக்கொள்ளப்படுவார்கள். மேலும் விவரங்களுக்கு இந்த ஆங்கில செய்திக்குறிப்பை காணவும்:https://pib.gov.in/PressReleasePage.aspx?PRID=1827892
மணிப்பூர் முன்னாள் முதல்வர் திரு. ரிஷாங் கீஷிங் மறைவிற்கு பிரதமர் இரங்கல்

மணிப்பூர் மாநிலத்தின் முன்னாள் முதல் அமைச்சரும் மூத்த அரசியில்வாதியுமான திரு. ரிஷாங் கீஷிங் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “ திரு. ரிஷாங் கீஷிங் மறைவு வடகிழக்கு மாநில அரசியலில் பெரிய வெற்றிடத்தை ஏற்படுத்தியுள்ளது. இப்பிராந்தியத்தில் தளராது பாடுபட்டு சேவையாற்றியவர். இந்த சோகமான தருணத்தில் எனது எண்ணங்கள் திரு. ரிஷாங் கீஷிங்கின் குடும்பத்தினர் மற்றும் ஆதரவாளர்களுடன் இருக்கிறது” என்று பிரதமர் குறிப்பிட்டுள்ளார்.